ຮົງກົງ ເຕືອນວ່າ ພວກປະທ້ວງ ຈະຖືກຈັບ ຖ້າບໍ່ຍ້າຍອອກ ຈາກຖະໜົນຫົນທາງ
ຮົງກົງ ເຕືອນພວກປະທ້ວງ ຈະປະເຊີນໜ້າ ກັບການຈັບກຸມ ຖ້າ​ເຂົາ​ເຈົ້າບໍ່​ຍ້າຍ ​ອອກ​ຈາກ​ ຖະໜົນ​ຫົນທາງ ບ່ອນ​ທີ່​ເຂົາ​​ເຈົ້າ​​ຕັ້ງ​ຄ້າຍ ​ມາ​ຫຼາຍ​ອາທິດແລ້ວນັ້ນ.
ເຈົ້າໜ້າທີ່ຂັ້ນສູງຂອງຮົງກົງຄົນນຶ່ງ ເຕືອນພວກປະທ້ວງວ່າ ເຂົາເຈົ້າອາດຈະປະເຊີນໜ້າກັບການຖືກຈັບກຸມ ຖ້າຫາກວ່າ ເຂົາເຈົ້າບໍ່ຍົກຍ້າຍ ອອກຈາກຖະໜົນຫົນທາງ ບ່ອນທີ່ເຂົາ ເຈົ້າໄດ້ພາກັນຕັ້ງຄ້າຍມາເປັນເວລາຫລາຍອາທິດແລ້ວນັ້ນ ທີ່ຮຽກຮ້ອງໃຫ້ມີການປະຕິຮູບປະຊາທິປະໄຕ ໃນວັນອັງຄານມື້ນີ້ ຫົວໜ້າເລຂານຸການ ທ່ານນາງ Carrie Lam ໄດ້ຮຽກຮ້ອງ ໃຫ້ພວກປະທ້ວງ ຍົກຍ້າຍອອກຈາກ ຖະໜົນຫົນທາງ “ຢ່າງຮີບດ່ວນ ແລະຢ່າງສັນຕິ” ຊຶ່ງທ່ານ ນາງກ່າວວ່າ “ເປັນການຍຶດຄອງທີ່ຜິດກົດໝາຍ ” ທ່ານນາງ ບໍ່ໄດ້ເວົ້າວ່າ ເວລາໃດຕຳຫລວດຈຶ່ງຈະລົງມືຂັບໄລ່ພວກ ເຂົາເຈົ້າອອກໄປຈາກສະຖານທີ່ເຫຼົ່ານີ້ ທ່ານນາງ Lam ຊຶ່ງເປັນບຸກຄົນໝາຍເລກສອງຂອງລັດຖະບານຮົງກົງ ກ່າວວ່າ ທ່ານ ນາງເບິ່ງບໍ່ເຫັນ “ໂອກາດສຳລັບການເຈລະຈາກັນໄດ້ໃນປັດຈຸບັນ” ກັບບັນດາຜູ້ນຳນັກ ສຶກສາປະທ້ວງຊຶ່ງທ່ານນາງກ່າວວ່າ ບໍ່ໄດ້ສະແດງອອກໃຫ້ເຫັນເຖິງ ຄວາມຈິງໃຈໃນ ການເຈລະຈາທີ່ຜ່ານມາ ໃນວັນຈັນວານນີ້ ສານສູງສຸດຂອງ ຮົງກົງ ໄດ້ຕັດສິນວ່າ ຕຳຫລວດສາມາດຈັບ ພວກປະ ທ້ວງ ທີ່ທ້າທາຍຕໍ່ການຂັບໄລ່ອອກໄປຈາກບ່ອນປະທ້ວງ ທີ່ສ້າງຄວາມຢ້ານກົວວ່າ ອາດ ຈະເກີດການປະທະກັນຄັ້ງໃໝ່ຂຶ້ນ ຄວາມພະຍາຍາມຂອງຕຳຫລວດ ທີ່ຜ່ານມາ ເພື່ອທັບມ້າງພວກປະທ້ວງ ໄດ້ເປັນຜົນສະ ທ້ອນ ກໍ່ໃຫ້ເກີດການເດີນປະທ້ວງໃຫຍ່ຂື້ນ ໃນຕອນນຶ່ງນັ້ນ ຫລາຍສິບພັນຄົນພາກັນ ເຂົ້າຮ່ວມການເຄື່ອນໄຫວດັ່ງກ່າວນີ້ ພວກປະທ້ວງ ໄດ້ຮຽກຮ້ອງໃຫ້ມີການເລືອກຕັ້ງ ແບບປະຊາທິປະໄຕ ຢ່າງເຕັມສ່ວນຢູ່ ທີ່ຮົງກົງ ຊຶ່ງເປັນເຂດເຄິ່ງປົກຄອງຕົນເອງຂອງຈີນ ໃນປີ 2017 ເພື່ອເລືອກເອົາຫົວໜ້າ ບໍລິຫານ ຈີນ ໄດ້ຕັດສິນໃນເດືອນສິງຫາຜ່ານມານີ້ວ່າ ບັນ ດາຜູ້ສະມັກທຸກຄົນຕ້ອງໄດ້ຮັບການອະນຸມັດ ຈາກຄະນະກຳມະການທີ່ເຕັມໄປພວກສະໜັບສະໜູນແລະຈົງຮັກ ພັກດີ ຕໍ່ປັກກິ່ງ